বাগেরহাট, ১২ জুলাই (শীর্ষ নিউজ ডটকম): বাগেরহাটের ঐতিহ্যবাহী খানজাহান আলী (র.) মাজারে কুমিরের কামড়ে আছিয়া বেগম (৪২) নামের এক মহিলা মারাত্মক জখম হয়েছেন। আজ মঙ্গলবার সকাল ১০টার দিকে এ ঘটনার পর ওই মহিলাকে প্রথমে বাগেরহাট সদর হাসপাতালে ভর্তি করলে চিকিৎসকরা তাকে প্রাথমিক চিকিৎসা দিয়ে খুলনা মেডিকেল কলেজ হাসপাতালে রেফার্ড করেন।  হাসপাতাল সূত্র ও প্রত্যক্ষদর্শীরা জানান, বাগেরহাট সদরের রনবিজয়পুর কুয়েত পল্লীর জহর আলী মল্লিকের স্ত্রী আছিয়া বেগম মঙ্গলবার সকালে মাজারের দিঘির উত্তর পাশে  কচুশাক কাটতে গেলে একটি কুমির তার বাম হাত কামড়ে ধরে। এ সময় তার চিৎকারে লোকজন এসে কুমিরের কাছ থেকে মহিলাকে উদ্ধার করে সদর হাসপাতালে নিয়ে যায়। পরে তাকে খুলনা মেডিকেল কলেজ হাসপাতালে পাঠানো হয়।  (শীর্ষ নিউজ ডটকম/প্রতিনিধি/আরআর/সস/১৮.০৬ঘ.)